text: সংখ্যালঘু বিত্ত নিগমের ক্যালেন্ডারে মমতার ছবি নিয়ে ক্ষুব্ধ বিভিন্ন মুসলিম সংগঠনের নেতা | TDN Bangla
  Home TOP সংখ্যালঘু বিত্ত নিগমের ক্যালেন্ডারে মমতার ছবি নিয়ে ক্ষুব্ধ বিভিন্ন মুসলিম সংগঠনের নেতা
  নিজস্ব সংবাদদাতা, টিডিএন বাংলা, কলকাতা : পশ্চিমবঙ্গ সংখ্যালঘু উন্নয়ন ও বিত্ত নিগমের ক্যালেন্ডার নিয়ে মুসলিম সমাজে বিতর্ক দেখা দিয়েছে। মুসলিমদের অভিযোগ ক্যালেন্ডারে মুখ্যমন্ত্রী মমতা বন্দোপাধ্যায়ের ছবি রয়েছে। আর এই ছবি ঘিরেই বিতর্ক তৈরি হয়েছে। মুসলিম নেতাদের দাবি, সংখ্যালঘু উন্নয়ন ও বিত্ত নিগমের ক্যালেন্ডার থেকে মমতার ছবি সরাতে হবে। মুখ্যমন্ত্রীর ছবিতে সমস্যা কোথায়?সংখ্যালঘু যুব ফেডারেশনের রাজ্য সাধারণ সম্পাদক মুহাম্মদ কামরুজ্জামান বলেন, "ইসলামে কোনও মুসলিম বাড়িতে কারও ছবি রাখা নিষিদ্ধ কাজ। সংখ্যালঘু বিত্ত নিগমের ওই ছবি কোনও মাদ্রাসা, ধর্মীয় প্রতিষ্ঠান বা মুসলিম বাড়িতে কিভাবে থাকবে ?" আবার অনেক মুসলিম নেতা বলছেন, উন্নয়ন হোক আর না হোক, সংখ্যালঘুদের টাকায় ক্যালেন্ডার করে মুখ্যমন্ত্রীর প্রচার করা হচ্ছে।
  অল ইন্ডিয়া মজলিস এ ইত্তেহাদুল মুসলিমিন বা মীমের বাংলা নেতা আনোয়ার হাসান পাশা বলেন, "আমাদের কাছে খবর এসেছে যে ২০১৭ সালের সরকারি ক্যালেন্ডার এ মুখ্যমন্ত্রী শ্রীমতি মমতা ব্যানার্জির ছবি দেওয়া হয়েছে।
  আমরা এর বিরোধীতা করছি, কারণ এই ক্যালেন্ডার বিভিন্ন মাদ্রাসা আর মসজিদ এ বিতরণ করা হবে আর এটা ইসলামের বিরুদ্ধ।"
  প্রাক্তন মাদ্রাসা ছাত্র নেতা মুহাম্মাদ আব্দুল মোমেন টিডিএন বাংলাকে জানান, "সংখ্যালঘু উন্নয়ন ও বিত্তনিগমের ক্যালেণ্ডারে মুখ্যমন্ত্রীর ছবি ছাপাটা দুঃখজনক। এই ক্যালেণ্ডারগুলি সংখ্যালঘু মুসলিম শিক্ষার্থীদের কাছে খুবই প্রয়োজনীয়৷ এই ক্যালেণ্ডারে বিত্তনিগমের প্রকল্পগুলি সম্পর্কে বিস্তারিত বিবরণী থাকে৷ তা দেখে তারা নানান প্রকল্পের সংবাদ পেয়ে উপকৃত হয়৷ এই ক্যালেণ্ডারগুলি মসজিদ মাদ্রাসায় ঝোলানো থাকলে বেশি সংখ্যক মুসলমানের গোচরে আসে৷ ইসলামে অপ্রয়োজনে ছবি ব্যাবহার হারাম বা নিষিদ্ধ৷তাই কোন মসজিদ মাদ্রাসাতে এই ছবি ওয়ালা ক্যালেণ্ডার ঝোলানো যাবেনা। এমনকি ধর্মপ্রাণ মুসলমান বাড়িতে এটা রাখবেনা৷ আমি এর নিন্দা করছি৷ সেই সাথে দাবি করছি এই ক্যালেণ্ডার বাতিল করে মসজিদ মাদ্রাসাসহ সর্বত্র ঝোলানোযোগ্য এমন ক্যালেণ্ডার ছাপা হোক৷"